Avainsanat

Tiivistelmä



Avainsanat

1. Sosiaalipolitiikka - Miespuoliset ja naispuoliset työntekijät - Samapalkkaisuus - Palkka - Käsite - Korvaukset osallistumisesta sellaisille ammattikursseille, joilla yritysneuvostojen jäsenille annetaan yritysneuvostoissa toimimiseen tarvittavia tietoja - Kuuluminen käsitteeseen

(ETY:n perustamissopimuksen 119 artikla; neuvoston direktiivi 75/117/ETY)

2. Sosiaalipolitiikka - Miespuoliset ja naispuoliset työntekijät - Samapalkkaisuus - Korvaukset yritysneuvoston jäsenten osallistumisesta ammattikursseille, jotka järjestetään kokoaikatyötä tekevien työaikana - Kansallinen säännöstö, jolla voidaan rajoittaa osa-aikaisille työntekijöille maksettavat korvaukset heidän henkilökohtaisen työaikansa mukaan - Näiden osallistujien erilainen kohtelu verrattuna kokoaikaisiin työntekijöihin - Yritysneuvostojen jäseninä olevat osa-aikaiset työntekijät pääasiallisesti naispuolisia - Ei voida hyväksyä objektiivisten perusteiden puuttuessa

(ETY:n perustamissopimuksen 119 artikla; neuvoston direktiivi 75/117/ETY)

Tiivistelmä

$$1. Perustamissopimuksen 119 artiklaa sovellettaessa palkan käsitteeseen kuuluvat kaikki korvaukset, jotka työntekijä nyt tai tulevaisuudessa saa rahana tai luontoisetuna, jos työnantaja maksaa nämä korvaukset suoraan tai ainakin välillisesti työntekijän työstä, maksettiinpa nämä työsopimuksen tai lainsäädännön perusteella taikka vapaaehtoisesti.

Tähän käsitteeseen sisältyvät myös työnantajan yritysneuvoston jäsenille sellaisille ammattikursseille osallistumisesta palkallisina vapaina tai rahana maksamat ylityökorvaukset, joilla annetaan asianomaisille yritysneuvostojen toiminnan kannalta tarvittavia tietoja, jos kyseisten korvausten tarkoituksena on taata asianomaisille tulolähde, vaikka he eivät kyseisen osallistumisen aikana harjoita mitään sellaista toimintaa, josta on sovittu heidän työsopimuksessaan. Vaikka sellaisesta korvauksesta ei varsinaisesti ole sovittu työsopimuksessa, työnantajan on kuitenkin maksettava se lain nojalla palkallisen työsuhteen olemassaolon vuoksi.

2. Perustamissopimuksen 119 artikla sekä miespuolisten ja naispuolisten työntekijöiden samapalkkaisuuden periaatteen soveltamista koskevan jäsenvaltioiden lainsäädännön lähentämisestä annettu direktiivi 75/117/ETY estävät sen, että sellaisella kansallisella lainsäädännöllä, jota sovelletaan huomattavasti suurempaan määrään naisia kuin miehiä, rajoitetaan yritysneuvostojen jäseninä oleville osa-aikaisille työntekijöille maksettavia korvauksia, jotka he saavat työnantajaltaan palkallisina vapaina tai rahana maksettavina ylityökorvauksina osallistumisestaan sellaisille ammattikursseille, joilla annetaan asianomaisille yritysneuvostojen toiminnan kannalta tarvittavia tietoja ja jotka järjestetään yrityksessä kokoaikatyötä tekevien työaikana, jos osa-aikaisille työntekijöille maksetaan korvauksia vain heidän henkilökohtaisen työaikansa rajoissa, kun taas kokoaikatyötä tekeville yritysneuvostojen jäsenille maksetaan osallistumisesta samoille kursseille korvaus, joka enimmillään lasketaan kokoaikatyön työaikojen mukaisesti - jollei jäsenvaltio osoita, että kyseinen lainsäädäntö on perusteltu sellaisten objektiivisten syiden vuoksi, joihin ei millään tavoin liity sukupuoleen perustuvaa syrjintää.